# FAKTAARK – NY INTEGRERINGSLOV

## Fakta om forslaget til lov om integrering (integreringsloven) og forslag til endringer i lov om norsk statsborgerskap:

* Kunnskapsdepartementet sender forslag til lov om integrering (integreringsloven) og forslag til endringer i lov om norsk statsborgerskap (statsborgerloven) på offentlig høring. Det foreslås å oppheve introduksjonsloven og innføre en ny lov om integrering.
* Lovforslaget inneholder bestemmelser om kommunen og fylkeskommunens ansvar, tidlig kvalifisering, introduksjonsprogram og opplæring i norsk og samfunnskunnskap. Videre foreslås det å heve kravet til kunnskaper i norsk muntlig for rett til statsborgerskap etter søknad fra nivå A2 til nivå B1.
	+ Personer med nivå A2 kan forstå og utveksle enkel informasjon om de viktigste områdene i dagliglivet, for eksempel temaer som direkte angår en selv, f.eks. egen jobb, skole og familie.
	+ Personer med nivå B1 er selvstendige språkbrukere, som kan opprettholde en samtale om de fleste allmenne emner og kan hanskes med uforutsette situasjoner eller spørsmål som oppstår.
* I høringsnotatet foreslås det blant annet følgende:
	+ I større grad differensiere programtiden for deltakerne i introduksjonsprogrammet. Programmet kan vare fra tre måneder til fire år. Programtiden vil variere ut fra hva slags utdanning og kompetanse man har med seg, og hva som er den enkeltes sluttmål.
	+ For deltakere som har sluttmål om å fullføre videregående opplæring, og det er realistisk at de kan fullføre opplæringen, kan programmet utvides til inntil fire år.
	+ Innføre en integreringskontrakt som gjengir overordnede forpliktelser mellom kommunen og den enkelte deltaker i introduksjonsprogrammet. Eksempelvis: deltakerens sluttmål, norskmål og langsiktig mål. Kommunen skal forplikte seg til å tilby introduksjonsprogram og opplæring i norsk slik at deltakeren kan oppnå sine mål.
	+ Innføre krav om at personer som underviser i norsk etter introduksjonsloven skal ha formell pedagogisk utdanning og minimum 30 studiepoeng i faget norsk som andrespråk.
	+ Innføre krav om at kompetansekartlegging og karriereveiledning skal tilbys alle innvandrere med rett og plikt til introduksjonsprogram, i forkant av inngåelse av integreringskontrakten. Det skal være en plikt for den enkelte å gjennomføre kompetansekartlegging og karriereveiledning.
	+ Ungdom under 25 år som ikke har fullført videregående opplæring fra før skal primært ha opplæring etter opplæringsloven, herunder grunnskole og/eller videregående opplæring, som del av sitt introduksjonsprogram.
	+ Dagens krav om opplæring i norsk i et visst antall timer endres til et generelt krav om å bringe deltakerne opp på et minimumsnivå i norsk som gjør at de kan delta i utdanning og arbeidsliv.
	+ Minimumsnivået bestemmes ut fra deltakerens utdanningsbakgrunn og sluttmål. Minimumsnivået til den enkelte vil være mellom nivå A2 til B2 i både muntlige og skriftlige ferdigheter.
	+ Gi fylkeskommunen ansvar for å anbefale hvor mange flyktninger som bør bosettes i den enkelte kommune i fylket, utarbeide planer for kvalifisering av innvandrere, sørge for tilbud om karriereveiledning og veilede og følge opp kommunene i kvalifiseringsarbeidet.
* Målet med forslaget er at flere skal delta i arbeidslivet og bli selvforsørget. Dette skal blant annet nås ved at:
	+ introduksjonsprogrammet i større grad enn i dag skal fylle gapet mellom hva slags erfaring og utdanning deltakerne har når de kommer til Norge, og hva som kreves i det norske arbeidsmarkedet.
	+ opplæringen i norsk og samfunnskunnskap gir deltakerne tilstrekkelige norskkunnskaper til at de vil klare seg i arbeidslivet eller kunne få utbytte av en utdanning.
* Det er også et mål at de store forskjellene som er påvist mellom kommunene når det gjelder blant annet innhold, kvalitet og resultater i introduksjonsprogrammet og norskopplæringen skal reduseres.

# Gjennomførte tiltak på integreringsfeltet:

## Integrering gjennom kunnskap

Regjeringen la frem strategien *Integrering gjennom kunnskap (2019-2022)* i oktober 2018. Strategien inneholder 57 tiltak som nå følges opp. Et av regjeringens hovedprosjekter er å gjennomføre et integreringsløft, som er et av regjeringens seks hovedsatsingsområder. Hovedutfordringene på området er for lav sysselsetting blant innvandrere, kompetansegap og utenforskap langs økonomiske, sosiale og kulturelle skillelinjer. Målsettingen med strategien er økt deltakelse i arbeids- og samfunnsliv, gjennom en samordnet og helhetlig innsats. Integreringsløftet og strategien er viktig for å sikre økonomisk og sosial bærekraft, muligheter for alle og et velferdssamfunn med tillit, samhold og små forskjeller. Under følger en status for noen av tiltakene under innsatsområdene Utdanning og kvalifisering og Arbeid.

## Kriterier for anmodning om bosetting

Følgende kriterier legges til grunn for arbeidet med å anmode kommuner om å bosette flyktninger i 2020:

* Flyktninger skal bosettes i alle landsdeler – styrt og spredt bosetting.
* Resultater i introduksjonsprogrammet over tid, samt muligheten for å få arbeid eller ta utdanning i regionen, skal tillegges størst vekt.
* Kommunens kapasitet og kompetanse til å sikre godt integreringsarbeid skal tas hensyn til ved anmodninger. Dette vurderes blant annet med utgangspunkt i kommunenes innbyggertall. Sammenslåtte kommuner vurderes særskilt.
* Som hovedregel skal ingen kommune anmodes om færre enn 10 personer, med mindre det foreligger særskilte forhold.
* Kommuner med integreringsmottak, inkludert samarbeidskommuner, skal vurderes særskilt for anmodning om bosetting.
* Det skal tas hensyn til beredskap for opp- og nedbygging av bosettingskapasiteten, stabilitet i tjenestetilbudet og evne til rask omstilling.
* Det skal, som hovedregel, ikke bosettes flyktninger i områder med særskilt høy andel innvandrerbefolkning. Et område brukes her om en kommune eller bydel.
* Det skal i størst mulig grad sikres kontinuitet i bosettingsarbeidet.

Vektingen av de kvantitative kriteriene er den samme som for 2019, dvs. at resultater i introduksjonsprogrammet vektes med om lag 60 prosent og kommunenes kompetanse og kapasitet vektes med om lag 40 prosent. "Høy andel innvandrerbefolkning" vil si om lag 30 prosent.

## Utvikle lærerspesialistordningen

Som en del av opptrappingen til 3000 lærerspesialister, finansierer regjeringen 600 nye lærerspesialister i 2019, herunder sates det på lærerspesialister i opplæring av minoritetspråklige elever.

## Jobbsjansen del B: Mer grunnskoleopplæring til innvandrerungdom.

Jobbsjansen del B, tilskudd til mer grunnskoleopplæring til innvandrerungdom, er styrket med 35 mill. kroner i 2019. Styrkingen gir en dobling av tilskuddet, blant annet til kombinasjonsklasser, som skal sikre bedre gjennomføring i videregående opplæring for innvandrerungdom med kort botid i Norge. 18 prosjekter har fått tildelt midler i 2019.

## Iverksette plikt til deltakelse i opplæring i norsk og samfunnskunnskap for beboere i asylmottak

Endringene i introduksjonsloven trådte i kraft 1. sept. 2018. IMDi har gjennomført informasjonstiltak for å legge til rette for at plikten blir kjent og iverksatt i kommunene.

## Fornye og forbedre norskopplæringen

Økt satsing på kompetanseheving av lærere. I 2019 har det blitt innført en stipendordning for lærere som underviser i norsk etter introduksjonsloven. Ca. 100 lærere får utbetalt stipend til 30 studiepoeng i faget norsk som andrespråk med studiestart høsten 2019.

## Modulbaserte opplæringstilbud

Modulforsøkene på grunnskolenivå og videregående nivå er i gang. Forsøk med modulbasert fagopplæring pågår på andre året. Forsøket er styrket i 2019 og videreføres i 2020. Foreløpig deltar ca. 3500 på grunnskolenivå og ca. 150 på videregående skolenivå.

## Standardiserte elementer i opplæringen

IMDi og Kompetanse Norge jobber med å utvikle standardiserte elementer for bruk i introduksjonsprogrammet. Slike standardiserte elementer skal bidra til å gjøre det enklere for kommunene å tilby differensierte program av god kvalitet til deltakerne. Det er et mål at en rekke standardiserte elementer skal være utviklet og klare til bruk innen ny lov trer i kraft. Elementene skal være tilpasset deltakere med ulik kompetanse, ønsker og muligheter i arbeidsmarkedet. Målet er å utvikle lett tilgjengelige kvalitetsstandarder, faglige anbefalinger og verktøy.

## Øke satsingen på kompletterende utdanning for de som har høyere utdanning

Satsing videreføres i 2020. Tilbudet er innrettet særlig mot flyktninger som har en utdanningsbakgrunn som lærer, sykepleier eller ingeniør/teknolog.

## Utvikling av kommunale integreringstiltak

Det ble innført en ny tilskuddsordning på 52, 3 mill. kroner til utvikling av kommunale integreringstiltak i 2019. Ordningen har 5 prioriterte områder i 2019, hvor utprøving av ulike modeller for arbeidsrettet kvalifisering i samarbeid med sosiale entreprenører er ett av områdene. Øvrige områder er:

*Lengre kvalifiseringsløp (år 4), etter gjennomført 3-årig introduksjonsprogram (tidligere Jobbsjansen del C), metodikk i norskopplæringen, utprøving av standardiserte elementer i introduksjonsprogrammet og innovative løsninger i introduksjonsordningen og opplæringen i norsk og samfunnskunnskap*

## Jobbsjansen Del A: Jobbsjansen for hjemmeværende kvinner

Hovedmålet med denne tilskuddsordningen er å øke sysselsettingen blant hjemmeværende innvandrerkvinner som står langt fra arbeidsmarkedet og som har behov for grunnleggende kvalifisering. Hovedmålgruppe er hjemmeværende innvandrerkvinner i alderen 18 - 55 år som ikke er avhengige av sosialhjelp, som ikke har tilknytning til arbeidslivet eller ordinær utdanning, og som har behov for grunnleggende kvalifisering. Ordningen ble styrket med 15,3 mill. kroner i 2019, og tilskuddsrammen var på totalt 80,3 mill. kroner som er fordelt på 31 prosjekter i 23 kommuner og 8 bydeler i Oslo.

## Styrke mangfoldsarbeidet i staten og næringslivet

*Forsøk med anonyme søknader*: Fra 1. august 2019 til 1. september 2020 vil det gjennomføres forsøk med anonyme søknader i femten statlige virksomheter. Difi skal dokumentere gjennomføringen og evaluere resultatene.

*Gjeninnføring av en mangfoldspris:* Det gjeninnføres en mangfoldspris på både regionalt og nasjonalt nivå. De regionale juryene har utpekt vinnerne. Tildelingen av de regionale prisene vil for noen skje før og for andre etter sommerferien. Hovedprisen skal deles ut på Regjeringens integreringskonferanse 24.09.19.

Kunnskaps- og integreringsministeren har invitert partene i arbeidslivet til et *integreringspolitisk råd* med særlig fokus på integrering av innvandrere i arbeidslivet. Gjennom dette samarbeidsrådet ønsker han sammen med partene å øke bevisstheten i arbeidslivet om mangfold som ressurs for verdiskaping, redusere barrierer og diskriminerende mekanismer i arbeidslivet, bedre rekrutteringen av innvandrere og bidra til bedre bruk av innvandrernes kompetanse. I dette rådet ønsker han også å ta opp spørsmål om arbeidsmarkedsrettet kvalifisering av nyankomne innvandrere i introduksjonsprogram i tråd med arbeidslivets behov.

*Innspillskonferanse* for mangfold i norsk gründerskap ble arrangert 12.6.2019 etter initiativ og deltakelse fra kunnskaps- og integreringsministeren og nærings- og fiskeriministeren.

## Endre arbeidsmarkedstiltak

NAVs brukere kan fra 1. juli i år tilbys yrkesopplæring som har som mål å oppnå enten fagbrev, praksisbrev eller kompetansebevis gjennom lærekandidatordningen. Målgruppen for Arbeids- og velferdsetatens opplæring vil primært være voksne arbeidssøkere som har behov for å fullføre videregående opplæring for å etablere en varig tilknytning til arbeidslivet.

For å forenkle bruken av lønnstilskudd både for NAV og arbeidsgivere, ble det fra 1. juli i år innført faste, standardiserte støttesatser. Det betyr at lønnsutgiftene for arbeidssøkere subsidieres med 40 prosent av lønn og sosiale utgifter, mens for personer med nedsatt arbeidsevne blir støttesatsen 60 prosent. Satsene vil trappes ned over tid. Omleggingen er et ledd i arbeidet med å trappe opp bruken av lønnstilskudd som ulike studier har vist er et effektivt arbeidsmarkedstiltak for å få flere i arbeid.